Ouma fnuik jaagduiwels met haardroër | Netwerk24
Ouma fnuik jaagduiwels met haardroër
17 September 2019 05:41
Die storie van 'n ouma van die Amerikaanse deelstaat Montana het vinniger as wat 'n Ferrari kan versnel op sosiale media versprei nadat sy haar haardroër gebruik het om jaagduiwels mee te "vang".
Patti Baumgartner probeer jaagduiwels met haar haardroër "vang". Foto: Twitter/ @timmyb48
Noah Pesola het Patti Baumgartner 'n erepolisielid van die staat gemaak. Foto: Twitter/ @TrooperPesola
Die ouma, Patti Baumgartner, wat in Polson in Lake County woon, se seun het 'n foto van haar in Augustus geneem waar sy met 'n haardroër langs die pad sit sodat dit sou lyk asof sy jaagduiwels se spoed meet en hulle stadiger ry, berig Kpax News.
Baumgartner was besorg oor haar kleinkinders se veiligheid wanneer hulle in die pad stap omdat die motors daar so jaag. Sy het dus besluit om haar stoel en haardroër nader te sleep sodat sy kon kyk of sy die jaagduiwels so ver kon kry om stadiger te ry.
Haar seun Tim het 'n foto van haar geneem en dit op sosiale media geplaas sodat hy die owerhede bedag kan maak op die jaagduiwels.
Dit het gewerk omdat Noah Pesola, plaaslike polisielid, dit gesien het en aangekondig dat hy Baumgartner opgespoor het en haar 'n erepolisielid van die staat gemaak het.